酸

酸（粵拼：syun1）嘅傳統定義係溶喺水入面之後，溶液入面氫離子嘅濃度，大過純水入面氫離子濃度嘅化合物。換言之，酸性溶液嘅pH值細過7。酸通常有酸味，而且酸係會同鈣之類嘅金屬產生化學反應，又可以同鹼中和，出水同鹽。酸有無機酸同埋有機酸兩種。

酸鹼電離理論
阿瑞尼士
瑞典科學家阿瑞尼士（Svante Arrhenius）喺1884年發現酸嘅出現係因為氫離子。佢將酸定義做一個溶喺水入面之後會解離出水合氫離子（H3O+）嘅物質。

酸鹼質子理論
1923年，化學家Johannes Nicolaus Brønsted同Thomas Martin Lowry同時發現中和反應入面係會有質子轉移。呢個定義係指可以放質子（氫離子，H+）嘅分子或者離子都係酸（布忍斯特酸）。
呢個理論比酸鹼電離理論有個優勝之處，例如醋嘅有機酸，醋酸（CH3COOH）嘅化學反應：
雖然兩個理論都好易講到第一個反應：CH3COOH 溶解喺水之後有放到H3O+，而且佢亦畀咗質子水。但係喺第二個例入面CH3COOH 亦都有同一個變化，但係佢只係畀咗質子氨（NH3），而無生成水合氫離子。呢個理論可以形容埋分子化合物，而阿瑞尼士個定義一定要個反應涉及到離子先用得着。氯化鈉（HCl）同氨喺唔同情況都可以合成氯化銨，NH4Cl。溶解咗嘅氯化鈉好似鹽酸噉，會出水合氫離子同埋氯離子。以下化學反應可以睇到酸鹼電離理論嘅限制：
H3O+(aq) + Cl−(aq) + NH3 → Cl−(aq) + NH4+(aq)
HCl(苯) + NH3(苯) → NH4Cl(s)
HCl(g) + NH3(g) → NH4Cl(s)
兩個定義都可以用喺第一個例，因為水係溶劑而且出咗水合氫離子。但係之後兩個反應無離子出但依然有質子轉移。喺第二個反應入面，溶咗入苯嘅氯化鈉同氨產生固體嘅氯化銨，而第三個反應入面氣體氯化鈉同氨產生固體嘅氯化銨。

酸鹼電子理論
美國物理化學家路易士（Gilbert Newton Lewis）將酸定義做電子嘅接受者，呢個係範圍最廣泛嘅定義，因為路易士酸鹼並唔需要氫或者氧存在。例如，三氟化硼有空軌道可以接受電子，所以係路易士酸。

酸嘅性質
金屬鋅同鹽酸起反應，產生氫氣（泡泡）。
燒杯入面嘅鹽酸同阿摩尼亞起反應，產生氯化氨（白煙）。
通常有酸味
酸性溶液（包含酸溶液）可以令通用酸鹼指示劑變成偏暖色。主要係因為酸可以放出氫離子（H+）。
其他指示劑：
藍色石蕊試紙：酸可以將藍色石蕊試紙（一張可以顯示酸性嘅紙）變成紅色。
甲基橙：當pH值係0至3.1，酸可以令甲基橙由黃色變成紅色；當pH值係3.1至4.4，酸可以令甲基橙由黃色變成橙色。
酸基本上唔會令到酚酞變色，應該維持無色，但係同如果pH值細過0，酚酞會變成橙紅色；pH係0至8.2就無色透明；pH係8.2至12就係粉紅色；pH大過12就無色。
所有酸嘅水溶液都可以導電，因為有氫離子及酸根離子，佢哋可以喺電極之間交換電荷，從而導電。所以酸亦係一種電解質。
同活潑金屬單質反應：
稀酸可以同金屬單質（好似鈣、鎂、鐵、鋅等等）產生反應，產生鹽同氫氣。
稀酸 + 金屬 → 氫氣 + 鹽
H2SO4 + Ca → H2↑ + CaSO4
H2SO4 + Mg → H2↑ + MgSO4
H2SO4 + Fe → H2↑ + FeSO4
H2SO4 + Zn → H2↑ + ZnSO4
2HCl + Ca → H2↑ + CaCl2
2HCl + Mg → H2↑ + MgCl2
2HCl + Fe → H2↑ + FeCl2
2HCl + Zn → H2↑ + ZnCl2
睇埋：金屬活動性順序
稀酸唔會同銅、汞、銀、鉑、金呢啲金屬反應。稀硝酸同金屬嘅反應特別啲，佢會同金屬產生氧化還原反應，出一氧化氮（NO，無色氣體）而唔出氫氣，只有極稀嘅硝酸先會同金屬緩慢反應產生少量氫氣。所以工業入面好少會直接用硝酸整硝酸鹽，多數用置換反應整。
要注意嘅係金屬單質鉛（Pb）同稀酸（特別係硫酸H2SO4同鹽酸HCl）嘅反應入面，因為鉛嘅活性較低，開頭反應速度超慢，而且呢個反應重會好快停。因為氯化鉛PbCl2同硫酸鉛PbSO4分別微溶於同唔溶於水，佢會喺金屬鉛面形成保護膜阻止金屬鉛同酸反應，而令呢個反應慢慢停止。
鉀（K）同埋鈉（Na）因為太過活躍，會同稀酸產生危險嘅爆炸性反應，所以工業上唔會用呢個方法整鉀鹽同鈉鹽。
鋁可以同稀嘅強酸（好似稀鹽酸、稀硫酸等）進行反應，產生氫氣同相應嘅鋁鹽。常溫之下，鋁喺濃硝酸同埋濃硫酸中被鈍化，冇反應，所以濃硝酸係用鋁罐（可維持大概180個鐘）運輸。
同氫氧化物（鹼）發生中和反應放鹽同埋水
酸 + 鹼 → 鹽 + 水。主要係因為酸入面嘅氫離子（H+）同鹼入面氫氧根離子（OH?）結合成水（H2O），係複分解反應。
HCl + NaOH → H2O + NaCl
H+ + OH− → H2O
同金屬氧化物發生反應，產生鹽同埋水
酸 ＋ 金屬氧化物 → 水 ＋ 鹽
2H+ + O2− → H2O
2HCl + CuO → CuCl2 + H2O
H2SO4 + CuO → CuSO4 + H2O
同碳酸鹽反應產生鹽、二氧化碳同埋水
碳酸鹽 + 稀酸 → 盐 + 二氧化碳 + 水
Na2CO3 + 2HCl → 2NaCl + CO2 + H2O
Na2CO3 + H2SO4 → Na2SO4 + CO2 + H2O
CaCO3 + 2HCl → CaCl2 + CO2 + H2O
CaCO3 + H2SO4 → CaSO4 + CO2 + H2O
同碳酸氫鹽反應產生鹽、二氧化碳同埋水
碳酸氫鹽 + 稀酸 → 鹽+ 二氧化碳 + 水
NaHCO3 + HCl → NaCl + CO2 + H2O
2NaHCO3 + H2SO4 → Na2SO4 + 2CO2 + 2H2O
Ca(HCO3)2 + 2HCl → CaCl2 + 2CO2 + 2H2O
Ca(HCO3)2 + H2SO4 → CaSO4 + 2CO2 + 2H2O
同鹽反應（複分解反應）
酸 + 鹽 → 新鹽 + 新酸（要求反應生成難溶物或者弱電解質）
2HCl + Na2CO3 → 2NaCl + H2O + CO2↑
H2SO4 + Ba(ClO3)2 → BaSO4 + 2HClO3

用途
汽水入面有碳酸。
酸有好多唔同用途，例如可以用來酸洗，整走鐵鏽同埋其他金屬嘅腐蝕，亦可以喺濕電芯入面做電解質，好似車電芯入面嘅硫酸。
而好似硫酸噉嘅強酸，喺處理礦物嘅時候好常用。例如磷酸礦物會同硫酸產生可以用來做磷酸肥料嘅磷酸。
喺工業入面，硝酸同氨用來產生肥料硝酸銨，而羧酸就可以同酒精酯化，產生酯。
酸亦都可以加落嘢飲同食物入面調味，而且當防腐劑。磷酸係汽水嘅其中一種添加劑，碳酸更係汽水嘅重要成份。日常用品醋入面亦都有醋酸，而檸檬酸就可以當防腐劑。
酒石酸係未熟嘅芒果同埋羅望子嘅一個重要成份，天然生果蔬菜亦都有酸，橙、檸檬同其他柑橘類生果有檸檬酸；蕃茄、菠菜、楊桃有草酸。
維他命C呢種人體必要嘅維他命亦都係一種酸，檸檬、柑橘類生果、番石榴同好多其他生果都有。
有啲酸亦都可以當藥用，乙酰水楊酸（亞士匹靈）就可以用嚟止痛同醫病。
而喺身體入面，鹽酸喺個胃道消化食物。氨基酸合成蛋白質，修補身體組織同埋發育，而脂肪酸亦可以修補身體組織同埋發育。核酸就用嚟生產DNA、RNA 同埋傳送基因訊息畀後代。而碳酸就可以保持身體pH值平衡。

天然嘢食存在嘅酸
檸檬入面有檸檬酸。
所有存在響天然嘢食入面嘅有機酸都係弱酸：
抗壞血酸（C6H8O6） —— 可以響生果度搵到。
乙酸（CH3COOH） —— 可以響醋度搵到。
單寧酸（C76H52O46） —— 可以響茶度搵到。
酒石酸（C4H4O6） —— 可以響提子度搵到。
檸檬酸（C6H8O7） —— 可以響橙同檸檬度搵到。

無機酸
鹵化氫同佢哋嘅溶劑：鹽酸（HCl）、氫溴酸（HBr）、氫碘酸（HI）
鹵素含氧酸：次氯酸（HClO）、亞氯酸（HClO2）、氯酸（HClO3）、高氯酸（HClO4）同埋其他類似嘅溴同碘嘅酸。
硫酸（H2SO4）
氟磺酸（HSO3F）
硝酸（HNO3）
磷酸（H3PO4）
氟銻酸（HSbF6）
氟硼酸（HBF4）
六氟磷酸（HPF6）
鉻酸（H2CrO4）
硼酸（H3BO3）